**Notat fra AgriAnalyse**

Hanne Eldby

4. mars 2013

Arbeidstid og ferie i landbruket

Det er store forskjeller i hvor arbeidskrevende ulike produksjoner er. Generelt er husdyrholdet preget av lange dager jevnt fordelt over året, mens planteprodusentene i større grad har topper i sesong, men er mindre arbeidsintensive resten av året. Sau og lam skiller seg ut med å ha store sesongmessige svingninger i arbeidsmengde, og storfekjøttproduksjon uten melk er også mindre arbeidskrevende enn de øvrige. Det er ikke spurt om hvor mye respondentene arbeider utenfor gårdsbruket, men vi vet at dette er vanlig innenfor alle produksjonene, men aller mest i de produksjonene som er sesongbaserte.

Mange av respondentene har flere enn én produksjon. I figurene i dette notatet innebærer det at ikke hele arbeidstiden til den enkelte produsent er knyttet til den aktuelle produksjonen. Vedkommende har oppgitt den totale arbeidstiden som er lagt ned på bruket. Da kan noe av tiden være brukt på produksjonen som er nevnt, og resten på en eller flere andre produksjoner. Det er gjort én justering, og det gjelder storfekjøttproduksjon. Her har vi tatt med alle som oppgir å ha storfekjøtt og som ikke samtidig driver med melkeproduksjon.

**Ferie**

Mer enn fire av ti gårdbrukere oppgir at de kommer til å ha mindre enn ei uke sammenhengende ferie i 2013. Tre fjerdedeler, 75 prosent oppgir at de kommer til å ha mindre enn to uker ferie. Det er her ikke så veldig store forskjeller mellom produksjonene heller. De minst arbeidskrevende er de sesongbaserte produksjonene. Disse produsentene er gjerne i annet arbeid ved siden av jobben som gårdbruker, og dermed blir det lite tid til å ta ut ferie både i vinter- og sommerhalvåret.

En produsentgruppe peker seg ut som spesielt utsatt, og det er produsentene av frukt, grønt, potet og bær. Der oppgir hele 79 prosent at de har mindre enn ei uke sammenhengende ferie.

**Hvor mye sammenhengende ferie regner du med å ta i år?**

**Arbeidsuka**

Det er heller ikke mye fri i uka. Over halvparten av produsentene, 54 prosent, oppgir at de arbeider sju dager i uka. Her er det også tatt høyde for at en del av produksjonene er sesongbaserte, og respondentene er bedt om å anslå et gjennomsnitt for hele året. Størst er arbeidsbyrden for melkeprodusentene, og i denne gruppa oppgir hele tre av fire, 75 prosent, at de jobber sju-dagers uke. Svinekjøtt og storfekjøttprodusentene følger etter, med henholdsvis 67 og 66 prosent.

I motsatt ende finner vi kornprodusentene hvor henholdsvis 45 prosent oppgir at de jobber mindre med gårdsdrifta enn fem dager i uka i gjennomsnitt for året.

**Hvor mange dager i uka jobber du selv vanligvis med gårdsdrifta (Dersom det er sesong – anslå gjennomsnittet for året)**

**Arbeidstid lagt ned per dag på gårdsbruket utført av bruker og familie**

Det legges ned mye arbeid daglig på gårdsbrukene. Neste spørsmål dreier seg om hvor mange arbeidstimer som legges ned i gården av respondenten selv og eventuelt familiemedlemmer som jobber på bruket.

Nær fire av fem, 79 prosent, av melkeprodusentene oppgir at det legges ned mer enn åtte timer i gårdsarbeidet per dag. Mer enn hver tredje, 37 prosent oppgir, mer enn ti timer, og hver tiende oppgir at det arbeides mer enn 15 timer om dagen i gjennomsnitt. Ser vi på egg og fjørfeprodusentene og svineprodusentene, ser vi et svært likt bilde. To av tre i disse gruppene oppgir mer enn åtte timers arbeidsdag.

**Hvor mange arbeidstimer legger du og eventuelt familiemedlemmer ned i gårdsdriften i gjennomsnitt per dag? Rund av til nærmeste hele time, bruk bare hele tall i svaret ditt.**

Gjennomsnittlig arbeidstid per dag er for de ulike produksjonene:

|  |  |  |
| --- | --- | --- |
|  | N | Gjennomsnittlig antall timer |
| Alle | 896 | 7,29 |
| Korn | 281 | 6,20 |
| Grønt, frukt, potet, blomster, bær | 69 | 8,28 |
| Egg, fjørfekjøtt | 45 | 9,96 |
| Svin | 76 | 9,76 |
| Sau, lam | 290 | 6,74 |
| Storfekjøtt uten melk | 112 | 6,47 |
| Melk | 351 | 10,64 |

**Om undersøkelsen**

Undersøkelsen er gjennomført i perioden 19. til 26. februar. Den ble gjennomført per e-post, og invitasjonen ble sendt ut til 3240 aktive produsenter. Utvalget ble trukket i Produsentregisteret. I løpet av seks døgn kom det inn 1021 svar, noe som gir en svarprosent på 32 prosent. Dette vurderes å være et godt resultat tatt i betraktning den korte perioden undersøkelsen gikk. Det ble sendt ut en påminning i løpet av de seks dagene.

Produsentene fordeler seg som følger etter produksjon.

|  |  |  |
| --- | --- | --- |
| Produksjonsretning | Antall | Prosent |
| Melk | 403 | 40 |
| Storfekjøtt (uten melk) | 125 | 12 |
| Sau/lam | 317 | 31 |
| Korn | 319 | 31 |
| Svin | 81 | 8 |
| Egg/fjørfe | 48 | 5 |
| Frukt, grønt, bær, potet, blomster | 73 | 7 |